Súradnice: 48°58′53″S 18°38′27″V﻿ / ﻿48,9815°S 18,6409°V﻿ / 48.9815; 18.6409

**Kľak** (1 351,6 m n. m.) je výrazný hôľnato-skalnatý vrchol na hlavnom hrebeni južnej časti Lúčanskej Malej Fatry. Leží približne 10 km južne od mesta Rajec.

Poloha
------

Nachádza sa na južnom okraji pohoria, v geomorfologickom podcelku Lúčanská Fatra a jej časti Kľak. Vrch leží v Žilinskom kraji, na hranici okresov Žilina a Martin a na jeho vrchole sa stretávajú hranice katastrálnych území obcí Fačkov a Vrícko. Najbližšími vrcholmi sú južným smerom po hrebeni ležiaci Reváň (1 205 m n. m.), východne ležiaci Partizán (1 148 m n. m.), severovýchodne v hlavnom hrebeni situovaná Ostrá skala (1 220 m n. m.) a západne, v bočnom hrebeni ležiaci Malý Kľak (1 198 m n. m.).

Opis
----

Dominantný vrch širokého okolia je súčasťou hlavného hrebeňa Malej Fatry, ktorý vedie od Martinských holí juhozápadným smerom cez Ostrú skalu a Kľak do Fačkovského sedla. Nezameniteľný skalnatý vrch je viditeľný zo severu už od Rajeckých Teplíc, z južného smeru je pozorovateľný už z okolia Novák. Svahy pokrýva zväčša zmiešaný les, vrcholová skalnatá časť je bez porastu, čím umožňuje kruhový výhľad. Na vrchole stojí veľký kovový dvojkríž a turistický rázcestník. Severné svahy odvodňuje Suchý potok, juhozápadné svahy prítoky Ráztoky a východná časť masívu je pramennou oblasťou Vríce a jej prítokov. Práve na tejto riečke je na východných svahoch Kľaku 30 m vysoký Kľacký vodopád.

Vďaka nezameniteľnému vzhľadu, dobrej dostupnosti a znamenitému výhľadu je vrch častým cieľom organizovaných stretnutí turistov. Pod vrcholom, na súčasnej zelenej turistickej trase, bola v minulosti umiestnená horská chata. Dôkazom sú ostatky základov a dobová fotografia z roku 1947, umiestnená na skale.

Národná prírodná rezervácia Kľak
--------------------------------

*Bližšie informácie v hlavnom článku: Kľak (národná prírodná rezervácia)*
Kľak sa nachádza v centre rovnomennej NPR Kľak, ktorá zaberá svahy okolo bralnatého dolomitového vrcholu v nadmorskej výške 1 050 – 1 351 m. Na podloží vápencov a dolomitov je vyvinutá hnedá lesná pôda tzv. rendzinová a ojedinele aj surová pôda karbonátová. V rezervácii sa chráni vzácna a zachovalá vápencová vegetácia na vrchole kopca a zachovalé lesné spoločenstvá okolo vrcholu. 

NPR Kľak zasahuje do katastrálneho územia obcí Fačkov a Vrícko. Chránené územie bolo vyhlásené v roku 1966 rozhodnutím Komisie SNR pre školstvo a kultúru č. 30, z 25. mája 1966 a úpravou Komisie pre ŠaK č. ŠaK 6527/1966-osv./6 z 10. júna 1966. Rozloha územia je 85,71 ha s 5. stupňom ochrany prírody.

Predmetom ochrany je vrcholová časť najjužnejšieho výbežku Malej Fatry s cennými skalnými a lesnými rastlinnými spoločenstvami. Výskyt subalpínskych elementov na jednej z okrajových lokalít západnej časti Karpát umožňuje vedecké, náučné a kultúrno-osvetové využitie.

V zmiešaných lesoch Kľaku dominuje buk, potom jedľa, smrek, javor horský a jarabina. V rezervácii sa vyskytuje mnoho chránených druhov rastlín, ako horec Clusiov, soldanelka karpatská, kortúza Matthiolova, ľalia zlatohlavá, vemenník dvojlistý, jelení jazyk celistvolistý a i. V roku 1813 tu zbieral, skúmal a pozoroval rastliny významný švédsky botanik Göran Wahlenberg. Z dravého vtáctva sa tu vyskytuje sokol myšiar a orol skalný.

Výhľady
-------

Vrchol Kľaku je výborný vyhliadkový bod s kruhovým výhľadom na všetky okolité pohoria (Vtáčnik, Kremnické vrchy, Veľká Fatra, Strážovské vrchy, Žiar). Vďaka nadmorskej výške je z odlesneného vrcholu ďaleký výhľad a pri vhodných podmienkach je pozorovateľný Veľký Choč, vrcholy Západných a Vysokých Tatier, Poľana, Sitno, Inovec, Veľká Rača, no tiež Lysú horu a Smrk v Moravsko-sliezskych Beskydách.

Prístup
-------

Vrcholom Kľaku vedie vyhľadávaný turistický chodník, vedúci z Fačkovského sedla ďalej na sever hlavným hrebeňom pohoria. Pod vrcholom vo výške 990 m n. m. je Kľacký vodopád. 

* po  značenej trase E3 hlavným hrebeňom z Vríckeho sedla a Ostrú skalu
* po  značke z obce Fačkov
* po  značke z Fačkovského sedla
* po  značke:
	+ z Čičmianskeho rázcestia cez Košiarku
	+ z obce Vrícko popri Kľackom vodopáde cez rázc. *Pod skalou*

Referencie
----------

1. ↑  Malá Fatra - Martinské hole, Letná turistická mapa 1:50 000, Vojenský kartografický ústav, š.p. Harmanec, 2000
2. 1 2 3 4   *Mapový portál HIKING.SK* [online]. mapy.hiking.sk, [cit. 2020-08-09]. Dostupné online.
3. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2020-08-09]. Dostupné online.
4. ↑   *Názvy vrchov, dolín, priesmykov a sediel* [online]. Bratislava: Úrad geodézie, kartografie a katastra SR, [cit. 2020-08-09]. Dostupné online.
5. ↑  Fotografia pôvodnej chaty
6. ↑  Kľak. In:  *Zoznam osobitne chránených častí prírody SR* [online]. Banská Bystrica: Štátna ochrana prírody SR. Dostupné online.
7. ↑   *Peakfinder* [online]. peakfinder.org, [cit. 2020-08-09]. Dostupné online.

Galéria
-------

* Kľak od HomôľkyKľak od Homôľky
* Vrchol KľakuVrchol Kľaku
* Vrchol KľakuVrchol Kľaku
* Pohľad z KľakuPohľad z Kľaku
* bukový les na Kľakubukový les na Kľaku
* Vrchol KľakuVrchol Kľaku

Pozri aj
--------

* Lúčanská Fatra
* Zoznam vrcholov v Malej Fatre
* Kľacký vodopád

Iné projekty
------------

Commons
* Spolupracuj na Commons Commons ponúka multimediálne súbory na tému **Kľak (vrch v Malej Fatre)**

Externé odkazy
--------------

* Poloha na turistickej mape
* Virtuálny výhľad z vrcholu
* Video masívu a vrcholu

Zdroj
-----

* *Autoatlas Českej republiky a Slovenskej republiky 1 : 100 000*. Harmanec : VKÚ, akciová spoločnosť, 1998. S. 44.

| * z
* d
* u
Malá Fatra |
| --- |
| Podcelky (časti) | 
* Krivánska Fatra
	+ Krivánske Veterné hole
	+ Osnica
	+ Rozsutce
	+ Štefanovská kotlina
* Lúčanská Fatra
	+ Kľak
	+ Kýčery
	+ Lúčanské Veterné hole
	+ Martinské predhorie
	+ Vrícka kotlina

 |
| Veľkoplošné chránené územie | 
* Národný park Malá Fatra

 |
| Národné prírodné rezervácie | 
* Chleb
* Kľačianska Magura
* Kľak
* Kozol
* Krivé
* Prípor
* Rozsutec
* Sokolec
* Šrámková
* Starý hrad
* Suchý
* Šútovská dolina
* Tiesňavy
* Veľká Bránica

 |
| Prírodné rezervácie | 
* Dubovské lúky
* Goľove mláky
* Hajasová
* Hrabinka
* Hrádok
* Pod Rígľom
* Veľká Lučivná

 |
| Národné prírodné pamiatky | 
* Kľacký vodopád

 |
| Prírodné pamiatky | 
* Domašínsky meander
* Kraľoviansky meander
* Šútovská epigenéza
* Turská skala

 |
| Územie Natura 2000 | 
* Kľak
* Kozol
* Krivánska Malá Fatra
* Varínka
* Zázrivské lazy

 |
| Chránený areál | 
* Hate
* Rieka Orava

 |
| Kultúrne a historické pamiatky | 
* Kuneradský zámok
* Starý hrad
* Strečniansky hrad

 |
| Vybrané vrcholy Krivánskej FatryZoznam vrcholov | 
* Veľký Kriváň (1 708)
* Malý Kriváň (1 668)
* Chleb (1 647)
* Hromové (1 637)
* Steny (1 627)
* Veľký Rozsutec (1 610)
* Pekelník (1 610)
* Stoh (1 607)
* Stratenec (1 509)
* Suchý (1 467)
* Poludňový grúň (1 446)
* Malý Rozsutec (1 343)

 |
| Sedlá Krivánskej Fatry | 
* Bublen
* Medziholie
* Medzirozsutce
* Priehyb
* Rovná hora
* Snilovské
* Stohové
* Vráta

 |
| Vybrané vrcholy Lúčanskej Fatry | 
* Veľká lúka (1 475)
* Krížava (1 456)
* Veterné (1 441)
* Zázrivá (1 394)
* Minčol (1 363)
* Kľak (1 351)
* Malý Minčol (1 330)
* Skalka (1 308)
* Dlhá lúka (1 304)
* Úplaz (1 301)
* Horná lúka (1 299)
* Hnilická Kýčera (1 217)
* Reváň (1 204)
* Skalky (1 190)
* Kozol (1 119)
* Polom (1 010)
* Hoblík (933)
* Domašín (575)

 |
| Sedlá Lúčanskej Fatry | 
* Fačkovské
* Javorina
* Majbíková
* Okopy
* pod Hnilickou Kýčerou
* pod Úplazom
* Prašivé
* Rakytie
* Vrícke
* Vríčanské sedlo

 |

Autoritné údaje: * SNK: 88015